ΓΡΑΠΤΗ ΕΡΩΤΗΣΗ E-1255/98

υποβολή: Leonie van Bladel (UPE) προς την Επιτροπή

(29 Απριλίου 1998)

Θέμα: Οι ζημίες που υφίστανται οι ΜΜΕ της Ευρώπης λόγω κατάχρησης μονοπωλιακής θέσης εκ μέρους των ολλανδικών και ευρωπαϊκών ταχυδρομικών και τηλεπικοινωνιακών υπηρεσιών

1. Διαπιστώνεται ότι ο τομέας των ΜΜΕ στην Ευρώπη είναι θύμα της κατάχρησης μονοπωλιακής θέσης εκ μέρους των ταχυδρομικών υπηρεσιών. Σε πολλά σημεία των Κάτω Χωρών, οι εν λόγω μονοπωλιακές δραστηριότητες δεν περιορίζονται προφανώς μόνο στις παραδοσιακές αρμοδιότητες των ταχυδρομείων, όπως λόγου χάριν η παραλαβή και αποστολή της αλληλογραφίας, αλλά αφορούν επίσης και την αλλαγή ξένου συναλλάγματος καθώς και την έκδοση αδειών κυκλοφορίας, στα ίδια ταμεία που πωλούν και τα γραμματόσημα. Οι πρακτικές αυτές ζημιώνουν σοβαρά τον τομέα των ΜΜΕ. Στις ώρες αιχμής (μεταξύ 4 και 6 μμ), για την παράδοση ενός απλού δέματος ο χρόνος αναμονής μπορεί να ξεπεράσει συχνά τα 20 λεπτά. Ο κ. W. van den Berg, Γενικός Διευθυντής Ταχυδρομείων στη Χάγη δεν φαίνεται να ανησυχεί γιάυτό. Για τον ως άνω τομέα όμως, η καθυστέρηση αυτή αντιπροσωπεύει σημαντική απώλεια. Είναι διατεθειμένη η Επιτροπή να εκπονήσει κατευθυντήριες γραμμές με στόχο την απαγόρευση της κταχρηστικής χρήσης μονοπωλιακής θέσης εκ μέρους των ευρωπαϊκών ταχυδρομικών υπηρεσιών;

2. Μπορεί να αναφέρει η Επιτροπή με ποιόν τρόπο θα ήταν δυνατόν να τεθεί τέρμα στη μονοπωλιακή αυτή θέση, κυρίως προς όφελος των ΜΜΕ και χάριν δημιουργίας θέσεων απασχόλησης;

3. Είναι διατεθειμένη η Επιτροπή να εκπονήσει προτάσεις με στόχο την απαγόρευση της σώρευσης δραστηριοτήτων στις ευρωπαϊκές ταχυδρομικές υπηρεσίες, ήτοι της αλλαγής ξένου συναλλάγματος, που συναγωνίζεται την ανάλογη δραστηριότητα των εμπορικών τραπεζών, στα ίδια ταμεία που χρησιμοποιούνται για τη μονοπωλιακή δραστηριότητα των ταχυδρομείων, ήτοι τη διεκπεραίωση της αλληλογραφίας;

Απάντηση του κ.Bangemann εξ ονόματος της Επιτροπής

(12 Ιουνίου 1998)

1. Οι δημόσιες επιχειρήσεις ταχυδρομείων της Κοινότητας παρέχουν ένα σύνολο υπηρεσιών, ορισμένες εκ των οποίων σε μονοπωλιακή βάση και άλλες σε ανταγωνιστική. Οι επιχειρήσεις αυτές έχουν την υποχρέωση να παρέχουν καθολική υπηρεσία και, σε αντιστάθμισμα, τους εκχωρείται, σε γενικές γραμμές, η αποκλειστικότητα ορισμένων υπηρεσιών. Όταν μια ταχυδρομική επιχείρηση κατέχει δεσπόζουσα θέση (ή, τοσούτω μάλλον, μονοπωλιακή θέση) σε μία αγορά, εφαρμόζεται το άρθρο 86 της συνθήκης (ΕΚ) σε περίπτωση που η εν λόγω επιχείρηση ενεργεί καταχρηστικά. Στην ανακοίνωσή της για την εφαρμογή των κανόνων περί ανταγωνισμού στον τομέα των ταχυδρομικών υπηρεσιών και για την αξιολόγηση ορισμένων μέτρων κρατών μελών σχετικά με τις ταχυδρομικές υπηρεσίες(1), η Επιτροπή διευκρίνισε τις υποχρεώσεις που υπέχουν, βάσει του εν λόγω άρθρου, οι ταχυδρομικές επιχειρήσεις που κατέχουν δεσπόζουσα θέση.

Η ερώτηση αναφέρεται στον χρόνο αναμονής για την επίδοση ταχυδρομικού δέματος. Ο χρόνος αναμονής στις θυρίδες - συστατικό στοιχείο της ποιότητας των παρεχόμενων υπηρεσιών - αποτελεί σημαντικό παράγοντα εξυπηρέτησης της πελατείας και ειδικότερα των μικρών και μεσαίων επιχειρήσεων (ΜΜΕ). Εξάλλου, ορισμένα ταχυδρομεία θέτουν στην διάθεση των ΜΜΕ ιδιαίτερες θυρίδες, τελείως ξεχωριστά από αυτές που εξυπηρετούν τους ιδιώτες, προκειμένου να ανταποκριθούν καλύτερα στις προσδοκίες των ΜΜΕ.

Πρέπει να σημειωθεί ότι η διεκπεραίωση των δεμάτων αποτελεί δραστηριότητα μη υποκείμενη σε μονοπώλιο και, ως εκ τούτου, δραστηριότητα για την οποία μια ΜΜΕ μπορεί να απευθυνθεί σε διάφορες ανταγωνιστικές επιχειρήσεις.

2. Με την οδηγία 97/67/ΕΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 1997 σχετικά με τους κοινούς κανόνες για την ανάπτυξη της εσωτερικής αγοράς των ταχυδρομικών υπηρεσιών της Κοινότητας και τη βελτίωση της ποιότητας των παρεχόμενων υπηρεσιών(2), η Κοινότητα δεσμεύθηκε να προχωρήσει στην κατεύθυνση της ελευθέρωσης του τομέα των ταχυδρομικών υπηρεσιών, περιορίζοντας το πεδίο των υπηρεσιών που τα κράτη μέλη δύνανται να επιφυλάσσουν σε έναν μόνο ταχυδρομικό φορέα. Επιπλέον, η Επιτροπή οφείλει να υποβάλει πρόταση για την συνέχιση της διαδικασίας της ελευθέρωσης, πριν από τα τέλη τρέχοντος έτους.

Πρέπει εξάλλου να αναφερθεί ότι το άρθρο 90 παράγραφος 3 της συνθήκης ΕΚ εφαρμόζεται στον συγκεκριμένο τομέα. Σύμφωνα με τις ανωτέρω διατάξεις, η Επιτροπή μεριμνά ώστε τα κράτη μέλη, όσον αφορά τις δημόσιες επιχειρήσεις και τις επιχειρήσεις στις οποίες παραχωρούν ειδικά ή αποκλειστικά δικαιώματα, δεν θεσπίζουν, ούτε διατηρούν, μέτρα αντίθετα προς τους κανόνες της συνθήκης ΕΚ. Εφόσον χρειαστεί, η Επιτροπή δύναται να απευθύνει τις κατάλληλες οδηγίες ή αποφάσεις στα κράτη μέλη.

3. Η εκ μέρους των φορέων ταχυδρομικών υπηρεσιών σώρευση, στην Κοινότητα, δραστηριοτήτων για τις οποίες κατέχουν το μονοπώλιο, με άλλες δραστηριότητες οι οποίες υπόκεινται στον ελεύθερο ανταγωνισμό, δεν αντίκειται στο κοινοτικό δίκαιο. Ωστόσο, μία τέτοια σώρευση παρουσιάζει τον κίνδυνο της μη δικαιολογημένης επιχορήγησης ορισμένων δραστηριοτήτων που υπόκεινται στον ανταγωνισμό, με έσοδα που προέρχονται από τομέα που προστατεύεται από μονοπώλιο. Σε τέτοια περίπτωση, ενδέχεται να υπάρχει παράβαση του άρθρου 86, του άρθρου 92 ή των άρθρων 86 και 90 παράγραφος 1 της συνθήκης ΕΚ, όπως εξηγεί στην ανακοίνωσή της η Επιτροπή.

(1) ΕΕ C 39, 6.2.1998.

(2) ΕΕ L 15, 21.1.1998.